钦定古今图书集成/历象汇编/庶征典/第011卷 > 金史 > 《天文志序》
## 钦定古今图书集成/历象汇编/庶征典/第011卷 > 金史 > 《天文志序》

自伏羲仰观俯察，黄帝迎日推策，重黎序天地，尧历
象日月星辰，舜齐七政，周武王访箕子，陈洪范，协五
纪，而观天之道备矣。《易》曰：“天垂象，见吉凶，圣人象之。”
故孔子因鲁史作《春秋》，于日星、风雨、霜雹、雷霆皆书
变而不书常，所以明天道，验人事也。秦汉而下，治日
患少，阴阳愆违，天象错迕，无代无之。金百有十九年
“而日食四十二，星辰风雨、霜雹、雷霆之变不知其几金九主莫贤于世宗，二十九年之间，犹日食者十有
一，日珥虹贯者四五。然终金之世，庆云环日者三，皆
见于世宗之世。羲和之后，汉有司马，唐有袁、李，皆世
掌天官，故其说详。且六合为一，推步之术不见异同。
金、宋角立，两国置历法有差殊，而日官之选，亦有精
粗之异。今奉诏作《金史》，于志天文各因其旧，特以《春
秋》为准云。